Document ID: 32004R2230

KOMISJONI MÄÄRUS (EÜ) nr 2230/2004,
23. detsember 2004,
millega nähakse ette Euroopa Parlamendi ja nõukogu määruse (EÜ) nr 178/2002 üksikasjalikud rakenduseeskirjad seoses Euroopa Toiduohutusameti tegevusvaldkonnas tegutsevate organisatsioonide koostöövõrguga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 36 lõiget 3,
pärast nõupidamist Euroopa Toiduohutusametiga.
ning arvestades järgmist:
(1)
Euroopa Toiduohutusameti (edaspidi “amet”) ja ameti tegevusvaldkonnas tegutsevate siseriiklike organisatsioonide tegutsemine koostöövõrguna on üks ameti toimimise põhiprintsiipe. Tõhususe tagamiseks tuleb selle toimimisprintsiibi rakendamist vastavalt määruse (EÜ) nr 178/2002 artikli 36 lõigetele 1 ja 2 täpsustada.
(2)
Mõned liikmesriikide organisatsioonid täidavad riiklikul tasandil ametiga sarnaseid ülesandeid. Koostöövõrguna funktsioneerimise eesmärk on võimaldada teaduslikku koostööd, et jagada informatsiooni ja teadmisi, määratleda ühised ülesanded ning suurendada ressursside ja erialaste teadmiste kasutust. Lisaks sellele on oluline lihtsustada nende organisatsioonide poolt toidu- ja söödaohutuse valdkonnas kogutud andmete koondamist ühenduste tasandil.
(3)
Et need organisatsioonid peavad võtma enda kanda mõningad ülesanded, mis aitavad ametit üldiste huvidega kooskõlas olevates toimingutes, mis on määratletud määruses (EÜ) nr 178/2002, on väga tähtis, et liikmesriigid valiksid organisatsioonid teadusliku ja tehnilise pädevuse, tõhususe ja iseseisvuse printsiipe silmas pidades.
(4)
Liikmesriigid peavad ametile tõendama nõutavatest kriteeriumidest kinnipidamist, et oleks võimalik kanda pädevad organisatsioonid ameti juhatuse koostatud nimekirja.
(5)
Samuti on vajalik, et liikmesriigid täpsustaksid määratud pädevate organisatsioonide konkreetsed pädevusvaldkonnad, et lihtsustada koostöövõrgu toimimist. Seega, kui amet valmistab vastavalt Euroopa Parlamendi ja nõukogu määrusele (EÜ) nr 1829/2003 (2) ette seisukoha geneetiliselt muundatud toidu või sööda lubade kohta, võib ta paluda ühel toidu ja sööda ohutuse hindamise vallas pädeval liikmesriigi organisatsioonil hinnata toidu või sööda ohutust vastavalt määruse (EÜ) 178/2002 artiklile 36.
(6)
On oluline, et nõuandev kogu saaks vastavalt määruse (EÜ) nr 178/2002 artikli 27 lõike 4 punktile c kindlustada ameti ja liikmesriikide pädevate organisatsioonide tiheda koostöö, edendades ameti tegevusvaldkondadega seotud organisatsioonide funktsioneerimist üleeuroopalises koostöövõrgus.
(7)
Ameti poolt nimekirjas olevatele pädevatele organisatsioonidele usaldatud ülesanded peavad abistama ametit tema töös seoses ühenduse poliitika ja seadusloome toetamisega teaduslikku ja tehnilist tuge pakkuval viisil, ilma et see piiraks ameti vastutust täita oma kohustusi vastavalt määrusele (EÜ) nr 178/2002.
(8)
Rahalise toetuse andmine peab toimuma selliste kriteeriumide põhjal, millega tagatakse, et toetus aitab tõhusalt ja tulemuslikult kaasa ameti ülesannete täitmisele ning ühenduse prioriteetide realiseerimisele seoses teadusliku ja tehnilise toega asjaomastes valdkondades.
(9)
Oluline on tagada üldiselt, et ameti poolt koostöövõrgus osalevatele organisatsioonidele usaldatud ülesanded täidetakse kõrgel tehnilisel ja teaduslikul tasemel, tõhusalt (seda ka tähtaegade osas) ja sõltumatult. Amet vastutab siiski pädevatele organisatsioonidele ülesannete jagamise ja ka nende täitmise kontrollimise eest.
(10)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Liikmesriikide määratud pädevad organisatsioonid
1. Liikmesriikide poolt määruse (EÜ) nr 178/2002 artikli 36 lõike 2 kohaselt määratud pädevad organisatsioonid peavad vastama järgmistele kriteeriumidele:
a)
nad teostavad Euroopa Toiduohutusameti (edaspidi “amet”) ülesannetega seotud valdkondades, eelkõige toidu ja sööda ohutust otseselt või kaudselt mõjutavates valdkondades, teadusliku ja tehnilise toega seotud ülesandeid, sealhulgas eelkõige riski kindlaksmääramise, riskiga kokkupuute taseme, riski hindamise, toidu ja sööda ohutuse hindamise, teadusliku ja tehnilise uurimistöö ning riskijuhtidele osutatava teadusliku ja tehnilise abiga seotud andmete kogumine ja analüüs;
b)
tegemist on juriidiliste isikutega, kellel on üldist huvi pakkuvad eesmärgid; oma organisatsioonis kasutavad nad konkreetseid menetlusi ja reegleid, et tagada ameti poolt neile usaldatavate ülesannete sõltumatu ja terviklik täitmine;
c)
nende teaduslik või tehniline asjatundlikkus on kõrgel tasemel ühes või mitmes ameti ülesannetega seotud valdkonnas, eelkõige toidu ja sööda ohutust otseselt või kaudselt mõjutavates valdkondades;
d)
nad suudavad teaduslikku laadi tegevuse puhul osaleda koostöövõrgu töös vastavalt käesoleva määruse artiklile 3 ja/või täita tõhusalt artiklis 4 osutatud ülesandeid, mida amet võib neile anda.
2. Liikmesriigid saadavad ametile määratud organisatsioonide nimed ja andmed ning tõendid selle kohta, et need organisatsioonid vastavad lõikes 1 sätestatud kriteeriumidele, ja andmed nende konkreetsete pädevusvaldkondade kohta ning edastavad koopiad kõigist asjaomastest dokumentidest komisjonile. Eelkõige määruse (EÜ) nr 1829/2003 artikli 6 lõike 3 punkti b ja artikli 18 lõike 3 punkti b kohaldamisel edastavad liikmesriigid geneetiliselt muundatud toidu ja sööda ohutuse hindamise valdkonnas pädevate organisatsioonide nimed ja andmed.
Kui määratud organisatsioon tegutseb mõne koostöövõrgu raames, tuleb see ära märkida ja sellega koos täpsustada ka koostöövõrgu toimimise tingimused.
Kui tegemist on määratud organisatsiooni ühe konkreetse osaga, mis on suuteline osalema võrgustiku raames toimuvas teaduslikus tegevuses ja/või viima täide ameti antud ülesandeid, näevad asjaomased sätted ette liikmesriigid.
3. Kui määratud organisatsioonid ei vasta enam lõikes 1 esitatud kriteeriumidele, tühistavad liikmesriigid nende määramise ja teavitavad sellest viivitamata ametit, esitades koopia ka komisjonile, ning esitavad kõik asjaomased tõendusmaterjalid.
Liikmesriigid vaatavad määratud organisatsioonide nimekirja läbi regulaarselt ja vähemalt iga kolme (3) aasta järel.
Artikkel 2
Pädevate organisatsioonide nimekirja koostamine
1. Amet jälgib, et liikmesriikide määratud organisatsioonid vastaksid artikli 1 lõikes 1 esitatud kriteeriumidele. Vajaduse korral esitatakse liikmesriikidele põhjendatud taotlus täiendada artikli 1 lõikes 2 osutatud tõendeid.
2. Ameti juhatus koostab tegevdirektori ettepanekul lõikes 1 osutatud läbivaatamise põhjal pädevate organsatsioonide nimekirja, märkides ära nende konkreetsed pädevusvaldkonnad, eelkõige geneetiliselt muundatud toidu ja sööda ohutuse hindamise vallas.
3. Lõikes 2 osutatud nimekiri (edaspidi “nimekiri”) avaldatakse Euroopa Liidu Teataja C-seerias.
4. Nimekirja ajakohastatakse regulaarselt ameti tegevdirektori ettepanekul, võttes arvesse liikmesriikide tehtud määramiste läbivaatamisi või uusi määramisettepanekuid.
Artikkel 3
Ameti ja nimekirjas olevate organisatsioonide tegutsemine koostöövõrgu raames
1. Amet edendab tegutsemist koostöövõrgu raames koos nimekirjas olevate organisatsioonidega, et edendada aktiivset teaduslikku koostööd ameti ülesandega seotud valdkondades, eelkõige toidu ja sööda ohutust otseselt või kaudselt mõjutavates valdkondades.
Sellel eesmärgil identifitseerib amet nõuandva kogu raames tehtud töö põhjal ühist huvi pakkuvad teaduslikku laadi meetmed, mida saaks koostöövõrgu raames ellu viia. Nõuandva kogu töös võetakse arvesse nimekirjas olevate organisatsioonide ettepanekuid.
Vastavalt määruse (EÜ) nr 178/2002 artikli 27 lõike 4 punktile c aitab nõuandev kogu kaasa koostöövõrgu toimimisele.
2. Komisjon ja amet teevad koostööd, et vältida teaduslike ja tehniliste tööde dubleerimist ühenduse tasandil.
Artikkel 4
Nimekirjas olevatele organisatsioonidele usaldatavad ülesanded
1. Ilma et see piiraks ameti ülesannete täitmist vastavalt määrusele (EÜ) nr 178/2002, võib amet usaldada ühele või mitmele nimekirjas olevale organisatsioonile tema nõusolekul ülesandeid, mille eesmärk on anda teaduslikku või tehnilist tuge.
2. Nõuandev kogu tagab, et abitaotlused, mille amet esitab nimekirjas olevatele organisatsioonidele, sobiksid kokku nimekirjas olevate asutuste võimalustega neid taotlusi täita. Selleks annab tegevdirektor kogu vajaliku teabe nõuandva kogu käsutusse.
3. Nimekirjas olevatele ja üksi või mitmekesi koos tegutsevatele organisatsioonidele võib anda ülesandeid:
-
mis võimaldavad levitada häid kogemusi ja parandada teaduslike ja tehniliste andmete kogumise ja analüüsimise metoodikaid, eriti selleks, et lihtsustada andmete võrreldavust ja ühenduse tasandil koondamist,
-
mille eesmärk on koguda ja analüüsida konkreetseid andmeid, mis on seotud ühenduse prioriteetidega, eriti ameti tööprogrammis sätestatud ühenduse prioriteetidega ja juhtudega, mil komisjon vajab kiiresti ameti teaduslikku abi, eelkõige määruse (EÜ) nr 178/2002 artiklis 55 osutatud kriisireguleerimise üldkava raames,
-
mille eesmärk on koguda ja analüüsida andmeid, mis lihtsustavad ameti jaoks riskide hindamist; sealhulgas ülesanded viia läbi hindamist inimeste toitumise valdkonnas seoses ühenduse õigusnormidega, eelkõige koguda ja/või töödelda andmeid selliste ainete, töötlemisviiside, toidu või sööda, valmististe, organismide või saasteainete kohta, mis võivad olla seotud riskidega tervisele, ning koguda ja/või töödelda selliseid andmeid, mis käsitlevad liikmesriikide elanike kokkupuute taset toidu või söödaga seotud terviseriskidega,
-
mille eesmärk on luua teaduslikke andmeid või töid, mis aitaksid täita riskide hindamisega seotud ülesandeid, sealhulgas ameti vastutusalasse kuuluvaid ülesandeid viia läbi hindamist inimeste toitumise valdkonnas seoses ühenduse õigusnormidega; sellised ülesanded peavad vastama konkreetsetele ameti, eelkõige ameti komitee ja alaliste teaduskomiteede töö käigus kindlaksmääratud probleemidele ning need ei tohi dubleerida ühenduse teadusuuringuid ega andmeid või töid, mille eest vastutab tööstus, eelkõige lubade andmise menetluste raames,
-
mille eesmärk on valmistada ette ameti teaduslikke arvamusi, sealhulgas lubade andmise toimikute hindamisega seotud ettevalmistavad tööd,
-
mille eesmärk on valmistada ette riskihindamise metoodika ühtlustamine,
-
mille eesmärk on jagada ühist huvi pakkuvaid andmeid, nt andmepanga loomine,
-
mis on ette nähtud määruse (EÜ) nr 1829/2003 artikli 6 lõike 3 punktis b ja artikli 18 lõike 3 punktis b.
Artikkel 5
Rahaline toetus
1. Amet võib anda rahalist toetust nimekirjas olevatele organisatsioonidele usaldatud ülesannete täitmiseks, kui need on eriti tähtsad ameti eesmärkide saavutamisele kaasa aitamiseks või tööprogrammis ettenähtud prioriteetide elluviimiseks või juhul kui komisjon palub ametilt kiireloomulist abi, eelkõige kriisiolukordades.
2. Rahalist toetust antakse subsiidiumidena, mida määratakse vastavalt ameti finantsmäärusele ja rakenduseeskirjadele.
Artikkel 6
Ühtlustatud kvaliteedinõuded ja rakendustingimused
1. Pärast nõupidamist komisjoniga kehtestab amet ühtlustatud kvaliteedinõuded nimekirjas olevatele organisatsioonidele usaldatud ülesannete täitmiseks, eelkõige:
a)
kriteeriumid, mis tagaksid ülesannete täitmise kõrge tehnilise ja teadusliku taseme, eriti seoses ülesannete täitmisega tegelevate isikute teadusliku ja/või tehnilisi kvalifikatsiooniga;
b)
kriteeriumid, mis on seotud ressurssidega, mida võib eraldada selliste ülesannete täitmiseks; eelkõige juhul, kui sellised ressursid võimaldaksid täita ülesande ettenähtud tähtaja jooksul;
c)
kriteeriumid, mis on seotud eeskirjade ja protseduuridega, mis võimaldavad konkreetset liiki ülesandeid täita sõltumatult ja terviklikult ning konfidentsiaalsusnõuetest kinni pidades.
2. Nimekirjas olevatele organisatsioonidele usaldatud ülesannete teostamise täpsed tingimused kehtestatakse ameti ja iga organisatsiooni vahelises erileppes.
Artikkel 7
Ülesannete täitmise kontrollimine
Amet tagab nimekirjas olevatele organisatsioonidele usaldatud ülesannete nõuetekohase täitmise. Amet võtab kasutusele kõik vajalikud meetmed, et tagada artiklis 6 sätestatud kriteeriumide ja tingimuste täitmine. Kui neid kriteeriume ja tingimusi ei täideta, võtab amet parandusmeetmed. Vajaduse korral võib ta asendada ühe organisatsiooni teisega.
Kui ülesannete täitmist subsideeritakse, kehtivad ameti finantsmääruses ja selle rakenduseeskirjades ette nähtud sanktsioonid.
Artikkel 8
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. detsember 2004

Labels: 5
0
12
18
15